മാറനല്ലൂര് ക്രിമിനലുകളുടെ താവളം: നടപടിയെടുക്കാതെ പോലീസ് കാട്ടാക്കട : മാറനല്ലൂര് കഞ്ചാവ് ഗുണ്ടാ സംഘങ്ങളുടെ താവളമാകുന്നതായി പരാതി. കഞ്ചാവ്,മണ്ണ് മാഫിയകള് പിടിമുറുക്കിയ മാറനല്ലൂരിലും പരിസരത്തും ക്രമസമാധാന പാലനം കാര്യക്ഷമമല്ലാതായിട്ട് നാളേറെയായെന്ന് നാട്ടുകാര് പറയുന്നു. തട്ടിക്കൊണ്ടു പോകലും, തീവയ്പും, അക്രമങ്ങളും നിത്യ സംഭവമായിട്ടും ഒരു കേസിലും കാര്യമായ അന്വേഷണംപോലും നടക്കുന്നില്ലെന്ന് ആരോപണമുണ്ട്. കഴിഞ്ഞ ഒരു മാസത്തിനിടെ ഒട്ടേറെ അക്രമസംഭവങ്ങള് മാറനല്ലൂര് സ്റ്റേഷന് പരിധിയില് നടന്നു. ബാല പീഡനം മുതല് കാറിടിച്ച് വീഴ്ത്തി തട്ടിക്കൊണ്ടുപോകല് വരെ നടന്നു. ഉള് പ്രദേശങ്ങള് ലഹരി മാഫിയയുടെ പിടിയിലായി. രാത്രിയെന്നോ പകലെന്നോ ഇല്ലാതെ ഗുണ്ടായിസം പതിവായി.ഇതൊക്കെ നിയന്ത്രിക്കാനോ അക്രമികളെ കണ്ടെത്തി മുഖം നോക്കാതെ നടപടി സ്വീകരിക്കാനോ പോലീസിനായില്ല. പട്ടാപ്പകല് ബ്ലേഡ് മാഫിയ കാറിടിച്ച് വീഴ്ത്തി യുവാവിനെ തട്ടിക്കൊണ്ടു പോയ കേസില് അന്വേഷണം ഇനിയും എങ്ങുമെത്തിയില്ല. പ്രതികളെ തിരിച്ചറിഞ്ഞുവെന്ന അവകാശ വാദമല്ലാതെ ഒന്നും നടന്നില്ല. തട്ടിക്കൊണ്ടുപോകലിന് ഇരയായ യുവാവ് തട്ടിക്കൊണ്ടു പോയ സംഘത്തില് നിന്നു രക്ഷപ്പെട്ടെങ്കിലും ഇയാളെ കണ്ടെത്താനോ തട്ടിക്കൊണ്ടുപോയ സംഘവുമായി ഇയാള് നടത്തിയ സാമ്ബത്തിക തട്ടിപ്പുകള് കണ്ടെത്താനോ പോലീസിന് കഴിഞ്ഞില്ല .തട്ടിക്കൊണ്ടു പോയ കാര് കണ്ടെത്തി. ഇത് ഒളിപ്പിക്കാന് കൂട്ടു നിന്ന രണ്ടു പേരും ഇരയെ ഒളിപ്പിച്ച വ്യക്തിയും ഉള്പ്പെടെ മൂന്നു പേരെ പിടികൂടി റിമാന്ഡ് ചെയ്തു. കേസില് യഥാര്ഥ പ്രതികള് ഇപ്പോഴും ഒളിവിലാണെന്ന് നാട്ടുകാര് പറയുന്നു. റോഡ് സുരക്ഷക്ക് നാട്ടിയ സുരക്ഷാകണ്ണാടി തല്ലി തകര്ത്തവരും കഞ്ചാവ് കേസുകളില് പ്രതികളായവരും സുരക്ഷിതമായി വിലസുന്നു. റബര്ടാപ്പിംഗിനു പോയ യുവാവ് റോഡ് സൈഡില് വച്ചിരുന്ന ബൈക്ക് ആക്രമികള് കത്തിച്ചും സമീപത്തെ മറ്റൊരു വീടിനു മുന്നില് വച്ചിരുന്ന ബൈക്കിന് കേടു വരുത്തിയ സംഘത്തെ കണ്ടെത്താനും പോലീസ് ഇതുവരെ കഴിഞ്ഞിട്ടില്ല. അടുത്തിടെ മാറനല്ലൂര് പരിസരത്തു നിന്നും 10 ലേറെ കഞ്ചാവ് കേസുകളാണ് പിടികൂടിയത്. പരിസരത്തു റിയല് എസ്റ്റേറ്റ് ലോബികള് പിടിമുറുക്കിയിട്ടും നടപടിയെടുക്കുന്നില്ലെന്ന് ആരോപണമുണ്ട്.